О Б Я В Л Е Н И Е
ПО РЕДА НА ЧЛ. 26, АЛ. 3  И АЛ. 4 И ЧЛ. 28 ОТ ЗАКОНА ЗА НОРМАТИВНИТЕ АКТОВЕ
НА
ПРОЕКТ НА НОВ ПРАВИЛНИК ЗА ОРГАНИЗАЦИЯТА И ДЕЙНОСТТА НА ОБЩИНСКИ СЪВЕТ –  ЗЕМЕН, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ
 
В изпълнение разпоредбата на чл. 26, ал. 3 и ал. 4 от Закона за нормативните актове, във връзка с чл. 77 от Административнопроцесуалния кодекс и с оглед гарантиране принципите на обоснованост, стабилност, откритост и съгласуваност, на 20.05.2024г. са предприети съответните законосъобразни действия относно публикуване на интернет страницата на Община Земен, на проект за нов Правилник за организацията и дейността на Общински съвет – Земен, неговите комисии  и взаимодействието му с общинската администрация.
Предложенията и/или становищата могат да бъдат депозирани в деловодството на Общински съвет –  Земен и на следния електронен адрес: obs_zemen@abv.bg
МОТИВИ
към Проект на нов Правилник за организацията и дейността на Общински съвет – Земен, неговите комисии  и взаимодействието му с общинската администрация
 
Съгласно изискванията на чл. 28 от Закона за нормативните актове
1. Причини, които налагат приемането на нов Правилник за организацията и дейността на Общински съвет –  Земен, неговите комисии  и взаимодействието му с общинската администрация.
Съгласно чл. 21, ал. 3 от ЗМСМА общинският съвет приема правилник за организацията и дейността на общинския съвет, неговите комисии и взаимодействието му с общинската администрация. В тази законова разпоредба са изложени и основните причини, които налагат приемането на такъв правилник. С този нормативен акт колективният орган урежда правилата, които ще спазва при своята работа и по които ще си взаимодейства с общинската администрация.

Общински съвет - Земен организира дейността си в правилник, с който регламентира и взаимодействието си с общинска администрация. В действащият към момента правилник, от една страна, не са отразени в цялост и всеобхватно законовите промени, възникнали през предходните четири години и от друга, вижданията на новоситуирания общински съвет за организацията на работата си и начина на функциониране са различни.

В предлагания проект за нов правилник има нови  хипотези, с които се уреждат възникнали в практиката казуси  свързани с  работата на комисиите и  заседанията на Общинския съвет, за които е  липсвало  детайлно  уредено  правило в нормативен акт. Направени са промени свързани  с  промени в нормативните  актове от по – висока степен или са уредени в тях с цел привеждането му в съответствие със Закона за нормативните актове.

2. Цели, които се поставят с приемането на нов Правилник за организацията и дейността на Общински съвет – Земен, неговите комисии  и взаимодействието му с общинската администрация.
Предлаганият проект за нов Правилник има цел да се създаде добра организация за работата на  колективния орган през мандат 2023 – 2027 г. 
  
Предложеният за приемане от Общински съвет –  Земен,   Проект на  Правилника за организацията и дейността на Общински съвет –  Земен, неговите комисии и взаимодействието му с общинска администрация има за цел да бъдат въведени ясни правила и процедури за работата му и взаимодействието му с общинска администрация, областна администрация, държавните институции, неправителствените организации, физическите и юридическите лица. Общински съвет –  Земен, ще функционира по-рационално, общинските съветници ще бъдат значително улеснени в изпълнението на своите задължения и не на последно място ще се повиши качеството на работа и нивото на вземаните решения.

Проектът е съобразен със законите на Република България  и  е предпоставка  за  прозрачност и законност при  провеждане на заседанията на Общински съвет и на неговите комисии. 
3. Финансови средства, необходими за прилагането на нов Правилник за организацията и дейността на Общински съвет –  Земен, неговите комисии  и взаимодействието му с общинската администрация.
            За прилагане на  правилника са необходими финансови средства, свързани с изплащането на  възнаграждение на председателя и на  общинските съветници за работата им  на заседание на постоянните комисии  и на Общинския съвет. Размерът на възнаграждението, предвиден в проекта на този  правилник  е съобразен  с  определения в чл. 26  ал. 1 и  чл. 34, ал. 1 и  ал. 2, т. 2 от ЗМСМА.

4. Очаквани резултати от прилагането на нов Правилник за организацията и дейността на Общински съвет –  Земен, неговите комисии  и взаимодействието му с общинската администрация.
Очакваните резултати от прилагане на проекта на нов правилник са:

1. Разпоредбите на правилника да доведат до по-добра организация на работата на съвета, на неговите комисии и взаимодействието му с общинската администрация.

2. Прозрачност и ефективност в работата на Общински съвет –  Земен и неговите постоянни комисии.

3. Публичността при прякото  излъчване на живо на заседанията и  публикуването  на  протоколите от заседанията на Общински съвет –  Земен ще даде възможност на гражданите да се информират в детайли за дейността на органа на местно самоуправление.
      5. Анализ за съответствие с правото на Европейския съюз.
Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания правилник.


Тенденциите в местното самоуправление и местната администрация са най-концентрирано изразени в Европейската харта за местното самоуправление. Тя подчертава необходимостта от отчитането в правните актове на всички особености на местните структури с оглед на задоволяването на потребностите на населението по места чрез ефективно местно самоуправление.

В този смисъл предлаганият проект на нов правилник е подзаконов нормативен акт, разработен в съответствие със Закона за нормативните актове, Закона за местното самоуправление и местната администрация и кореспондира с европейското законодателство – Европейската харта за местното самоуправление.  
